Eldisleyfi verða líklega boðin út í Mjóafirði á Austfjörðum. Ráðherra hefur beðið Hafrannsóknastofnun um að gefa út hve mikið eldi fjörðurinn þolir.
Sjávarútvegsráðherra hefur beðið Hafrannsóknastofnum um að meta burðarþol Mjóafjarðar en bæði Laxar fiskeldi og Fjarðabyggð vilja eldi í firðinum. Samkvæmt nýjum lögum verður að bjóða út nýtingu á eldisvæðum.
Fiskeldi var reynt í Mjóafirði fyrir mörgum árum en þar hefur ekkert eldi verið um skeið. Mikil aukning hefur hins vegar verið í fiskeldi á Austfjörðum á síðustu árum og vilja Laxar fiskeldi nú láta á það reyna hvort þeir fái eldisleyfi í Mjóafirði. Fyrirtækið elur lax bæði í Reyðarfirði og Fáskrúðsfirði en ólíklegt er að Mjóifjörður ráði við álíka magn enda minni. Hafrannsóknastofnun á eftir að gefa út burðarþolið og gerir líka áhættumat vegna hættu á blöndun við villta laxastofna en jafnvel gæti fjörðurinn ráðið við 8-13 þúsund tonn. Sjávarútvegsráðherra hefur upplýst svæðisráð sem vinnur strandsvæðaskipulag fyrir Austfirði um áformin. Eldið heyrir undir ný lög um fiskeldi og því verður nýting á mögulegum eldisvæðum í Mjóafirði boðin út.
Jens Garðar Helgason er framkvæmdastjóri Laxa fiskeldis.
Ég tel að þetta séu gríðarlega mikil tækifæri bæði fyrir brothætta byggðina í Mjóafirði og svæðið í heild hér fyrir austan. Sveitarfélagið hefur verið að þrýsta á um að Mjóifjörður fari í útboð þannig að það er bara mikið fagnaðarefni að þessi vinna sé hafin. (En nú er kannski ekkert allt of góð reynsla af eldi í Mjóafirði. Marglyttur hafa valdið þar skaða í fiskeldi. Þið óttist ekki að eitthvað slíkt endurtaki sig?) Það hefur orðið mikið framþróun í bæði tækni og vöktun og annað þannig að ég hef ekki miklar áhyggjur af því.
Eldisleyfi verða líklega boðin út í Mjóafirði á Austfjörðum. Ráðherra hefur beðið Hafrannsóknastofnun að taka út hve mikið eldi fjörðurinn þolir. 